Eliya Kɛ Baa Gbali Ɔmɛ Ngɛ Kamɛl Yoku ɔ Nɔ | Baiblo Mi Ní Kasemi Kɛ Ha Jokuɛwi\nNÍ KASEMI 46\nMatsɛmɛ nɛ a ye Israel wɛtso nyɔngma amɛ a nɔ ɔ a kpɛti nihi fuu pee ní yayahi. Se Ahab lɛɛ, e pee yayami pe mɛ tsuo. Ahab ngɔ yo yiwutsotsɛ ko nɛ e jaa Baal. A tsɛɛ e yo ɔ ke Jezebɛl. Ahab kɛ Jezebɛl ha nɛ nihi fuu ja Baal, nɛ a gbe Yehowa gbali ɔmɛ. Mɛni Yehowa pee? Yehowa ngɔ sɛ gbi ko kɛ ha gbalɔ Eliya konɛ e ya de Ahab.\nEliya de Matsɛ Ahab kaa akɛnɛ e peeɔ ní yayahi he je ɔ, hiɔmi be nɛe ngɛ Israel. Hiɔmi nɛ́ jeha etɛ kɛ se. Níhi nɛ a du ɔ hu gbo, nɛ hwɔ ba ma a mi. Pee se ɔ, Yehowa tsɔ Eliya kɛ ya Ahab ngɔ ekohu. Matsɛ Ahab de Eliya ke: ‘O ngɛ mi haoe! Mo lɛ o ngɔ ní nɛ ɔmɛ tsuo kɛ ba.’ Eliya de Ahab ke: ‘Tsa pi imi nɛ i ha nɛ hiɔmi nɛ́. Baal nɛ o ngɛ jae he je nɛ hiɔmi ɔ nɛ́ ɔ nɛ. Waa pee nɔ́ ko nɛ waa hyɛ. Mo bua ma a kɛ Baal jali ɔmɛ a nya ngɛ Kamɛl Yoku ɔ nɔ.’\nNi ɔmɛ bua a he nya ngɛ yoku ɔ nɔ. Eliya de mɛ ke: ‘Nyɛɛ ma nyɛ juɛmi nya si. Ke Yehowa ji anɔkuale Mawu ɔ, lɛɛ nyɛɛ nyɛɛ e se. Ke Baal hu ɔ, nyɛɛ nyɛɛ e se. Nɔ́ nɛ i suɔ nɛ waa pee ji nɛ ɔ nɛ. Nyɛ ha nɛ Baal gbali 450 ɔmɛ nɛ a gbe lohwe, nɛ a kɛ fɔ afɔle sami la tɛ nɔ, nɛ a tsɛ a mawu ɔ. Konɛ imi hu ma gbe lohwe kɛ fɔ afɔle sami la tɛ nɔ, nɛ ma tsɛ Yehowa. Nɔ nɛ ma ha nɛ la ma ba sã afɔle ɔ ji anɔkuale Mawu ɔ nɛ.’ Ni ɔmɛ tsuo kplɛɛ nɔ.\nBaal gbali ɔmɛ gbe lohwe kɛ fɔ la tɛ ɔ nɔ. A kpa ngmlaa kɛ tsɛ a mawu ɔ ligbi ɔ tsuo, nɛ a de ke: ‘Baal lee, moo bu wɔ tue oo!’ Benɛ Baal ha we heto ɔ, Eliya ye Baal he fɛu. E de ke: ‘Nyɛ kpa ngmlaa wawɛɛ kɛ tsɛ lɛ. Eko ɔ, e hwɔ mahe, ja nɔ ko tsɛ̃ɛ̃ lɛ.’ Baal gbali ɔmɛ kpa ngmlaa hluu kɛ ya si gbɔkuɛ. Se loloolo ɔ, Baal ha we mɛ heto.\nEliya hu ngɔ e lohwe ɔ kɛ fɔ afɔle sami la tɛ ko nɔ, nɛ e plɛ nyu kɛ pue nɔ. Eliya sɔle nɛ e de Yehowa ke: ‘Yehowa, i kpa mo pɛɛ, ha nɛ ni ɔmɛ nɛ a na kaa mo ji anɔkuale Mawu ɔ nɛ.’ Amlɔ nɔuu ɔ, Yehowa ha nɛ la je hiɔwe ba sã afɔle ɔ. Ni ɔmɛ de ke: ‘Yehowa ji anɔkuale Mawu ɔ nɛ!’ Eliya de ni ɔmɛ ke: ‘Nyɛ ko ha nɛ Baal gbali ɔmɛ nɛ a tu fo!’ Jamɛ a ligbi ɔ, a gbe Baal gbali 450 ɔmɛ tsuo.\nBenɛ Eliya na bɔku nyafii ko ngɛ wo ɔ nɔ ɔ, e de Ahab ke: ‘Hiɔmi ngua ko ma. Moo sɛ o zugba lɛ ɔ mi nɛ o ho we mi ya.’ Bɔku yumu ko ha hiɔwe, nɛ kɔɔhiɔ bɔni fiami, nɛ hiɔmi bɔni nɛmi wawɛɛ. Jehanɛ lɛɛ sapu ɔ se po. Ahab wo e zugba lɛ ɔ fo wawɛɛ. Yehowa ye bua Eliya nɛ e tu fo pe zugba lɛ ɔ po! Se anɛ Eliya haomi ɔmɛ tsuo a se po lo? Ha waa hyɛ.\n‘Konɛ nihi nɛ a le kaa mo nɛ o biɛ ji Yehowa a, mo nɔ kake too lɛ o ngɛ he wami pe nɔ tsuaa nɔ ngɛ je ɔ mi tsuo.’​​—La 83:18\nSane bimihi: Mɛni ya nɔ ngɛ Kamɛl Yoku ɔ nɔ? Mɛni Yehowa pee kɛ ha Eliya sɔlemi ɔ heto?\n1 Matsɛmɛ 16:29-33; 17:1; 18:1, 2, 17-46; Yakobo 5:16-18\nYehowa Pɛ Ji Anɔkuale Mawu (1 Matsɛmɛ 16:29-33; 1 Matsɛmɛ 17:1-7; 1 Matsɛmɛ 18:17-46; 1 Matsɛmɛ 19:1-8)